Yliopistonlehtorin käynnistämässä vetoomuksessa painotetaan, ettei tieteentekijä voi suhtautua toimintaan kevyesti tai huumorilla.

Tampereen yliopistossa on ryhdytty keräämään nimiä vetoomukseen, jossa yliopiston johtoa vaaditaan korjaamaan viestintänsä epäkohtia.

Vetoomuksen laati filosofian yliopistonlehtori Jani Hakkarainen, ja sitä on jaettu yliopiston henkilökunnalle ja opiskelijoille allekirjoitettavaksi keskiviikosta 19. helmikuuta alkaen.

Vetoomuksessa mainitaan kolme korjauksen tarpeessa olevaa epäkohtaa. Yliopistoa vaaditaan lopettamaan brändinsä ja logonsa suojeleminen kriittiseltä käsittelyltä, korjaamaan julkisia nettisivujaan sekä lopettamaan "pöhinäretoriikan" käyttäminen.

Allekirjoittajat perustelevat vaatimuksiaan esimerkiksi sillä, että yliopisto ei ole yritys, jonka tavoitteena on tuotanto ja taloudellinen voitto, ja jonka julkikuvaa tulisi sen vuoksi suojella.